Bram Fischer op Werkersdag onthou | Netwerk24
In die onrustige jaar 1963 was apartheid in volle gang. Tien mans is op ’n plaas in Rivonia in hegtenis geneem vir sameswering om sabotasie teen die Suid-Afrikaanse regering te pleeg. Twee name van die mans wat in die beskuldigde bank gestaan het, word steeds uit hierdie tyd onthou. Dit is Nelson Mandela, een van die beskuldiges, en die regsgeleerde Bram Fischer, wat die verdediging gelei het.
Antoinette Louw (regs) as Molly Fischer
Fischer moes in die proses sy Afrikanerskap met ’n soeke na geregtigheid versoen. Hy het Mandela en die ander ANC-leiers verdedig in die Rivonia-verhoor en het ’n belangrike rol gespeel om te keer dat hulle nie ter dood veroordeel word nie. Terselfdertyd was hy ook in die geheim deel van die struggle.
In die rolprent An Act of Defiance (’n Nederlands-Suid-Afrikaanse koproduksie) kan Fischer se stryd om Mandela van die galg te red gevolg word. Die rolprent is reeds in 2017 gemaak en in 2018 as deel van die vierings van Mandela se honderdste geboortedag op die Durban International Film Festival (DIFF) vertoon.
Die rolprent word vanjaar op 1 Mei, Werkersdag, om 20:00 in ’n spesiale vertoning in die Bioscope Independent Cinema in Foxstraat in Johannesburg gewys. Dit begin vandeesweek op 26 April in Ster Kinekor se Nouveau-teater in die Waterfront, die Nu Metro-teaters in die Waterfront en in die Labia-teater in Kaapstad wys.
Die regisseur van die rolprent is Jean van de Velde. In die rolverdeling is onder andere Peter Paul Muller as Bram Fischer, Sello Motloung as Nelson Mandela en Antoinette Louw as Molly Fischer.
An Act of Defiance was in 2017 die openingsfilm op die Kaapstadse Internasionale Filmfees (Cape Town International Market & Film Festival) en het die volgende toekennings in 2017 op filmfeeste ontvang:
Nederlandse Filmtoekenning – beste akteur
Nederlandse Filmtoekenning – beste draaiboek
Kaapstadse Filmfees – beste aktrise
Kaapstadse Filmfees – beste draaiboek
Mill Valley Film Festival – Goue toeskouerstoekenning
Movies that Matter Film Festival (Den Haag, Nederland) – Toeskouerstoekenning